BILAG

PROJEKTDOKUMENT

UDVIKLING AF ET INTERNATIONALT ANERKENDT SYSTEM TIL VALIDERING AF VÅBEN- OG AMMUNITIONSFORVALTNING (AAMVS) FOR AT FOREBYGGE ULOVLIG SPREDNING

1. Baggrund

Der er inden for våbenkontrolfællesskabet voksende enighed om den centrale rolle, som en effektiv lagerforvaltning har med hensyn til at styrke eksportkontrolforanstaltninger, der forebygger omdirigering. I det arbejdsdokument, der blev udarbejdet med henblik på syvende statspartskonference (CSP7) for stater, der er parter i våbenhandelstraktaten (ATT), opfordrede formandskabet for CSP7 deltagerstaterne til at overveje alle aspekter af lagerforvaltning, både inden der gives tilladelse til eksport, og en sikker oplagring efter leveringen. Desuden opfordrede det ud over udveksling af oplysninger om ulovlige aktiviteter (våbenhandelstraktatens artikel 11, stk. 5, og artikel 15, stk. 4) de importerende og eksporterende stater til at nå til enighed om specifikke betingelser og garantier vedrørende lagerfaciliteter, mærkning af genstande eller slutbrugerkontrol forud for eksport. Endelig foreslog formandskabet for CSP7 som et middel til at efterkomme artikel 13, stk. 2, at deltagerstater kunne aflægge rapport om foranstaltninger, der træffes for at styrke den fysiske sikkerhed og lagerforvaltning (PSSM), med henblik på meddelelse af tiltag iværksat for at forebygge og imødegå omdirigering (1).

Som beskrevet i CSP7-arbejdsdokumentet er det fortsat en udfordring at give sikkerhed i forbindelse med et tredjelands praksis inden for lagerforvaltning. Området er teknisk, og oplysningerne behandles som meget følsomme. Dette komplicerer indsatsen med henblik på informationsudveksling. I mange sektorer — private som offentlige — anvendes overensstemmelsesvurderinger til at give garantier for produkters og tjenesteydelsers effektivitet, sikkerhed og sikring. Overensstemmelsesvurderinger omfatter internationalt anerkendte metoder til at fastslå, om produktet eller tjenesteydelsen er i overensstemmelse med anerkendte normer og standarder. Selv om der findes forskellige internationale standarder, retningslinjer og god praksis for lagerforvaltning og sikkerhed, eksisterer der i øjeblikket ingen internationalt anerkendt metode til at give garantier for et tredjelands eller slutbrugerens kapacitet til at forebygge omdirigering (artikel 11, stk. 1, i ATT) i deres våben- og ammunitionslagre.

På denne baggrund har Den Europæiske Union (EU) siden 2020 undersøgt muligheden for at oprette et internationalt anerkendt system til validering af våben- og ammunitionspolitik og -praksis på stats- og slutbrugerniveau. Med vedtagelsen af Rådets afgørelse (FUSP) 2020/979 som ændret ved Rådets afgørelse (FUSP) 2021/2075 gav EU det rådgivende team om ammunitionsrydning (AMAT) under Det Internationale Center for Humanitær Minerydning i Genève (GICHD) til opgave at udvikle et internationalt anerkendt system til validering af våben- og ammunitionsforvaltning (AAMVS) for at forebygge ulovlig spredning og utilsigtede eksplosioner. Dette var en flerårig opgave, der var opdelt i konkrete faser med specifikke mål og output.

Første fase (FUSP 2020/979) havde til formål at undersøge mulighederne for at oprette et internationalt anerkendt valideringssystem vedrørende praksis for forvaltning af håndvåben og lette våben (SALW) og ammunition. Systemets gennemførlighed blev vurderet ud fra syv kategorier: teknisk, politisk, juridisk, økonomisk, militær sikkerhed, lokalsamfundets sikkerhed og sikring og tidshorisont. Undersøgelsen viste, at selv om der ikke var nogen »røde flag«, der forhindrede udviklingen af et sådant system, ville interessenternes politiske vilje til at deltage i et sådant system i sidste ende afhænge af den endelige udformning. Interessenterne kunne derfor ikke afgive noget tilsagn, før spørgsmålene om systemets endelige udformning var afklaret.

Anden fase (FUSP 2021/2075) havde til formål at udvikle det vurderingsværktøj, der skulle tjene som grundlag for systemet, og at fastlægge passende valgmuligheder med henblik på AAMVS. Der blev oprettet et selvevalueringsværktøj, og potentielle muligheder for et valideringssystem blev undersøgt. Projektet sluttede med en anbefalet tilgang til udvikling af et operationelt AAMVS.

Hvad er AAMVS?

Oplysninger om den generelle tilstand af praksis inden for våben- og ammunitionsforvaltning er af interesse for mange interessenter, både indenlandske og udenlandske. Eksportkontrolmyndighederne kan f.eks. styrke de vurderinger vedrørende risikoen for omdirigering, som de foretager, inden der udstedes eksporttilladelse, ved at forbedre deres analyse af oplagringsfasen efter levering, mens det internationale samarbejde og ydelsen af bistand kan tage bedre hensyn til behovene på grundlag af en analyse af den nuværende kapacitet.

AAMVS er udformet med henblik på at lette udvekslingen af oplysninger om slutbrugernes kapacitet til at opretholde sikre lagre. Dette sker ved at vurdere et slutbrugerforvaltningssystems strukturelle kapacitet i forhold til internationalt anerkendt bedste praksis, der findes i de internationale tekniske retningslinjer for ammunition (IATG) og Modular Small-arms-control Implementation Compendium (Mosaic-modulerne).

Kernen i AAMVS er de værktøjer, der er udviklet under gennemførelsen af Rådets afgørelse (FUSP) 2021/2075. En standardiseret selvevaluering, som er et af de vigtigste output, der er udviklet under gennemførelsen af afgørelse (FUSP) 2021/2075, omfatter en metode, der analyserer den sofistikerede ramme for forvaltningssystemet som defineret i de kapacitetsfremmende linjer, der er skitseret i IATG 01:35. Denne selvevaluering kombineres med et dokument med retningslinjer for fortolkningen af resultaterne. Værktøjet kan i sig selv tjene som et redskab til bilateral udveksling af oplysninger om den generelle tilstand for de væbnede styrkers praksis inden for våben- og ammunitionsforvaltning.

AAMVS bliver til et »system«, når værktøjet bliver almindeligt anvendt overalt i en organisation til at dække de fælles behov. Organisationer, der består af medlemsstater med fælles eksportkontrolkrav, importforskrifter, kapacitetsopbygningsmål eller overvågningsbehov i forbindelse med instrumentgennemførelsen, er de vigtigste kandidater, der kan drage fordel af oprettelsen af et system. I hvert enkelt tilfælde letter en fælles platform yderligere udvekslingen af oplysninger. Den standardiserede vurdering kan anvendes til at imødekomme flere interessenters behov. En selvevaluering kan være gyldig i flere år, således at allerede godkendte analyser kan deles med godkendte interessenter. Dette kan mindske rapporteringsbyrden for slutbrugeren og samtidig øge effektiviteten af eksportkontrolmedarbejdernes mulighed for at få adgang til oplysninger om oplagringsbetingelser efter levering for potentielle importerende slutbrugere i fasen forud for udstedelse af tilladelsen.

Der er flere muligheder for at oprette et AAMVS-system. Dette gør det muligt for en organisation at skræddersy systemet til sine særlige behov. Visse organisationer kan drage fordel af oprettelsen af et valideringssystem, hvor en standardiseret analyse kan deles mellem godkendte brugere. Andre organisationer kan finde en validering problematisk og kan derfor vælge mindre specifikke muligheder for informationsudveksling. Det vil være afgørende for udviklingen af AAMVS-systemer at afgøre, hvilke elementer hver organisation kan acceptere.

Med udgangspunkt i ovennævnte output og resultater vil projektets fase III fokusere på at fremme udviklingen af AAMVS. Der vil blive vedtaget en regional tilgang til udvikling af valideringssystemer med fokus på at identificere og bygge videre på eksisterende regionale organisationsstrukturer og mekanismer til informationsudveksling og udvikling af skræddersyede metoder og værktøjer til validering af nationale våben- og ammunitionsforvaltningssystemer (herunder gennem udvikling af et selvevalueringsværktøj og tilsvarende vejledning til gennemførelse af vurderingen og fortolkning af vurderingsresultaterne).

2. Teknisk tilgang

Dette projekt har til formål at udvikle uafhængige systemer til validering af våben- og ammunitionsforvaltning (AAMVS) inden for eksisterende regionale organisationsstrukturer. Hvert system vil fungere uafhængigt og bygge på de værktøjer og metodologiske retningslinjer, der udvikles under gennemførelsen af Rådets afgørelse (FUSP) 2021/2075. Værktøjet omfatter en standardiseret selvevalueringsmetode, der er skræddersyet til regionens kontekst og standarder, en aftalt validerings- eller bedømmelsesproces, der kan udnytte ekspertisen fra regionen til at analysere selvevalueringsresultaterne, en platform til informationsudveksling for at lette overførslen af visse oplysninger til godkendte anmodende myndigheder og en lille forvaltningsramme til at opretholde systemets bæredygtighed.

Ved gennemførelsen af dette projekt vil EU udforme, udvikle, afprøve og implementere det første regionale AAMVS-system. EU's AAMVS vil fungere som en platform for medlemsstaterne til i et standardiseret format at dele og få adgang til oplysninger om praksis inden for våben- og ammunitionsforvaltning på grundlag af selvevalueringer foretaget af slutbrugere i tredjelande. EU vil aktivt bidrage til udformningen af alle systemets aspekter ved hjælp af et netværk af eksperter i EU og EU's medlemsstater med henblik på at rådgive om alle dele af udformningen. GICHD vil have ansvaret for at lette drøftelserne med netværket og implementere udformningen.

EU's AAMVS vil styrke kapaciteten hos Ikkesprednings- og Våbeneksportgruppen (COARM-undergruppen), medlemsstaternes eksportkontrolmyndigheder og den europæiske fredsfacilitet til at analysere risikoen for omdirigering efter levering og risiciene for utilsigtede eksplosioner i forbindelse med en slutbrugers våben- og ammunitionsforvaltningssystemer. Disse oplysninger vil understøtte de vurderinger vedrørende risikoen for omdirigering, der foretages, inden der udstedes tilladelse. Selvevalueringen som led i AAMVS kan også understøtte Ikkesprednings- og Våbeneksportgruppens (CONOP-undergruppens) og EU-medlemsstaternes internationale bistands- og kapacitetsopbygningsprocesser ved at levere en standardiseret vurdering af våben- og ammunitionsforvaltningsrammens overholdelse af international god praksis. Dette vil bidrage til at konstatere svagheder og behov og dermed dirigere kapacitetsopbygningsindsatsen hen til de områder, hvor der er størst behov for ressourcer.

Dette projekt vil også gøre andre subregioner opmærksomme på AAMVS og fordelene ved at udvikle en standardiseret tilgang til vurdering og udveksling af oplysninger om praksis inden for våben- og ammunitionsforvaltning. Målet med denne sensibilisering er at tilskynde andre regionale organisationer til at udvikle skræddersyede AAMVS-systemer og støtte brugen af selvevalueringsværktøjet. Denne indsats vil bygge videre på de outreachbestræbelser, der er iværksat under gennemførelsen af Rådets afgørelse (FUSP) 2020/979 og (FUSP) 2021/2075. Hvis en regional organisation i løbet af sensibiliseringen anmoder om støtte til udvikling af et AAMVS, kan projektet omdirigere ressourcer til støtte for denne indsats.

3. Overordnede mål

Det primære formål med dette projekt at støtte bestræbelserne på at sørge for en sikker forvaltning af SALW og ammunition hertil ved at forbedre beslutningsprocesserne hos interessenter, der arbejder med eksportkontrol og internationalt samarbejde og international bistand.

Dette mål vil blive nået ved at øge gennemsigtigheden vedrørende praksis inden for forvaltning af SALW og ammunition hos slutbrugere i et tredjeland. Med et større kendskab til denne praksis vil interessenterne være i stand til at træffe bedre beslutninger vedrørende godkendelse af overførsler og kapacitetsopbygningsinitiativer.

Med henblik på at nå dette mål vil projektet forfølge to hovedmål:

1) at oprette et operationelt AAMVS-system

2) at fremme regionale organisationers og deres medlemsstaters indsats med henblik på at udvikle deres eget AAMVS.

4. Beskrivelse af aktiviteter

Mål 1: at oprette et operationelt AAMVS-system

År 1: konsolidere AAMVS-systemets ramme

AKTIVITETER OUTPUT Oprette et EU-rådgivningsnetværk bestående af interesserede parter, der kan yde ekspertrådgivning om indholdsmæssige og operationelle retningslinjer i spørgsmål vedrørende EU's politik og aktiviteter. Disse rådgivere vil blive bedt om at give input i udviklingsfasen af EU's AAMVS for at sikre, at systemet er egnet til EU-formål. GICHD-projektteamet vil have ansvaret for gennemførelsen af deres rådgivning. Det vil blive bestræbt at holde flere fysiske møder i årets løb. Formålet med rådgivningsnetværket er at sikre, at EU's interessenter går i spidsen for udformningen af et system, der passer til deres behov og arbejdsprocesser. Rådgiverne skal bidrage til at definere følgende systemfunktioner: — udarbejde en politik for AAMVS-operationer og tilsyn med og vedligeholdelse af systemet — gennemgå selvevalueringsværktøjer for at vurdere, om de er egnede og hensigtsmæssige i forhold til behovene — fastlægge, hvilke enheder der er egnede til at validere og føre tilsyn med gennemførelsen af AAMVS — fastlægge, hvilken type informationsudveksling der skal tillades på den elektroniske platform og bilateralt. Implementering af EU-værktøjer, der er skræddersyet til EU's kriterier og valideret af EU. Udarbejdelse af et rammedokument for EU's AAMVS-system samt en udviklingsstrategi. Validere analysen af selvevalueringen og valideringen. De generiske selvevalueringsværktøjer, der er udviklet under gennemførelsen af Rådets afgørelse (FUSP) 2021/2075, skal revideres, skræddersys og valideres af EU's tekniske eksperter for at sikre, at de er egnede til EU-interessenternes krav. Foretage en teknisk validering af de selvevalueringsværktøjer, der godkendes af de tematiske eksperter (våben- og ammunitionsforvaltning og eksportkontrol). Vurdere kravene til webdesign med henblik på oprettelse af platformen til informationsudveksling. På grundlag af anbefalingerne fra EU-rådgiverne vil vurderingen fastlægge programmeringskravene med henblik på at oprette den ønskede webplatform. Medtagelse af noter og korrespondance fra kommunikation med EU's rådgivningsnetværk. Udarbejdelse af en udviklingsplan for webplatformen, der omfatter udformning, udvikling, afprøvning og færdiggørelse.

År 2: afprøve værktøjer og systemer

AKTIVITETER OUTPUT Afprøve selvevalueringsværktøjer i tredjelande. Testene vil omfatte tre forhold: — støtte tredjelande og alle aktører (mellemled osv.), der er involveret i deres bestræbelser på at gennemføre en tilfredsstillende selvevaluering — vurdere de gennemførelsesudfordringer, som alle involverede aktører har i forbindelse med færdiggørelsen af vurderingen, og deres bekymringer med hensyn til udveksling af oplysninger — udarbejde en vurderingsrapport, der fremhæver udfordringerne og de erfaringer der er gjort. Vurderingsrapport om selvvurderingsforsøg. Udforme, afprøve og validere webplatformen i overensstemmelse med de specifikationer, som EU's rådgivningsnetværk har skitseret. Særskilt undervisningsmateriale til udførelse af selvevaluering og validering. Udarbejde undervisningsmateriale og driftsprocedurer til støtte for bestræbelserne på at gennemføre selvevalueringen, standardisere valideringsprocessen og styre mekanismen til at føre tilsyn med systemet. Udformede politikker og driftsprocedurer for gennemførelse af validering og for mekanismen til at føre tilsyn med systemet. Udarbejde politikdokumenter med henblik på drift af og tilsyn med AAMVS. En webplatform til udveksling af AAMVS-oplysninger. Ajourføre EU's rådgivningsnetværk om status for gennemførelsen og drøfte de udfordringer og spørgsmål, der opstår. Noter til EU-rådgivere.

Mål 2: at tilskynde andre organisationer til at udvikle deres eget regionale AAMVS

År 1: indføre AAMVS for to regionale organisationer, fortsætte med at undersøge forbindelser med internationale instrumenter

AKTIVITETER OUTPUT Gennemføre outreachaktiviteter med to regionale organisationer og deres medlemsstater for at fremme det regionale AAMVS-koncept. Dette vil omfatte op til tre besøg i regionen. Det første møde med den regionale organisation vil blive brugt til at fremme udviklingen af en regional AAMVS og, hvis det ønskes, til at påbegynde planlægningen af de næste skridt. Et andet møde vil indbefatte alle EU-medlemsstaterne og tjene som en introduktion til systemet og fordelene. Opfølgningsmøder forventes yderligere at fremme og planlægge oprettelsen af en regional AAMVS. Regionale organisationer og deres medlemsstater er gjort opmærksom på EU's AAMVS-system og fordelene ved at oprette deres eget system. Deltage i møder i regionale og internationale instrumenter til våbenkontrol. Dette kan omfatte afholdelse af sideløbende arrangementer eller andre arrangementer for at fremme AAMVS og udviklingen af EU's AAMVS.

År 2 og 3: indføre AAMVS for to regionale organisationer om året, fortsætte med at fremme internationalt

Note: I år 2 og 3 har projektplanen én variation afhængigt af resultatet af det foregående års indsats for at fremme AAMVS regionalt. Den oprindelige plan er at gennemføre to regionale outreachaktiviteter om året i det format, der er beskrevet under år 1. Hvis en regional organisation imidlertid bekræfter et ønske om at gennemføre AAMVS, vil AMAT anmode EU om tilladelse til at omdirigere nogle af ressourcerne til udvikling af AAMVS i den region, der anmoder om systemet. Dette vil resultere i et fald i antallet af regionale organisationer, der deltager om året, men potentielt et øget antal stater, der anvender og drager fordel af AAMVS-rammen.

5. Teknisk gennemførelsesorgan

Det Internationale Center for Humanitær Minerydning i Genève (GICHD) vil gennem sin særorganisation AMAT lede projektets gennemførelse. Nærmere bestemt vil AMAT stå i spidsen for forvaltningen og gennemførelsen af alle dette projekts aktiviteter og bevare ansvaret for budgettet og rapporteringen. AMAT-teamet var ligeledes ansvarligt for forvaltningen og gennemførelsen af tiltagene i henhold til Rådets afgørelse (FUSP) 2020/979 og (FUSP) 2021/2075.

AMAT har til hensigt at ansætte ekspertkonsulenter til at støtte forskellige aspekter af dette projekt. Der vil navnlig blive rekrutteret eksperter inden for webudvikling, overensstemmelsesvurdering og SALW-forvaltning til at støtte gennemførelsen af aspekter af projektet. Disse konsulenter vil blive udvalgt ved en godkendt ansættelsesprocedure.

6. Relevans

Dette projekt, herunder dets mål, aktiviteter og output, er i overensstemmelse med flere af Den Europæiske Unions strategier og politiske aftaler.

EU-strategien fra 2018 til bekæmpelse af ulovlige skydevåben, håndvåben og lette våben samt ammunition hertil (SALW-strategien)

Formålet med EU's SALW-strategi fra 2018 er »at være retningsgivende for en integreret, samlet og koordineret europæisk indsats for at forhindre og modvirke, at (...) ulovligt anskaffer sig SALW og ammunition hertil, og at fremme ansvarlighed og ansvar med hensyn til lovlig våbenhandel« (2). SALW-strategien fra 2018 omfatter specifikke foranstaltninger vedrørende lagerforvaltning og forpligter EU til at støtte samarbejde og bistand med henblik på gennemførelsen af FN's handlingsprogram, herunder lagerforvaltning, fremme og gennemføre standarder og god praksis for håndtering af håndvåben (ISACS [nu Mosaic]) og ammunition (IATG).

Et EU-AAMVS vil bidrage til EU's bestræbelser på at gennemføre SALW-strategien fra 2018:

— Forebyggelse af omdirigering og fremme af ansvarlighed inden for den lovlige handel med SALW er et erklæret mål for AAMVS. EU's AAMVS kan støtte de vurderinger vedrørende risikoen for omdirigering, som foretages, inden der udstedes eksporttilladelser.

— EU's AAMVS kan støtte samarbejdet og bistanden inden for lagerforvaltning ved at identificere svagheder i forvaltningssystemet og ved at fungere som et overvågningsredskab til at spore ændringer eller forbedringer i praksis.

— Selvevalueringsmetoden fremmer gennemførelsen af Mosaic og IATG som de standarder, som overensstemmelsesvurderingen måles ud fra.

EU's handlingsplan for 2020-2025 om ulovlig handel med skydevåben

EU's handlingsplan for 2020-2025 om ulovlig handel med skydevåben har til formål at bekæmpe ulovlig handel inden for EU og partnerne i Sydøsteuropa (Vestbalkan, Moldova og Ukraine) og anerkender behovet for at øge lagersikkerheden i Sydøsteuropa og støtter den vestlige Balkanregion (3). Køreplanen omfatter også øget sikkerhed i forbindelse med lagerforvaltning, fremme af reguleringen og overvågning af en korrekt overholdelse (4). Desuden kræver foranstaltning 4.2, at der tilskyndes til bedre lagerforvaltning i Sahelregionen.

Selv om EU's AAMVS ikke har et regionalt fokus, kan den støtte bestræbelserne på at identificere strukturelle svagheder i en slutbrugers lagerforvaltningspraksis. Selvevalueringsmetoden er særlig velegnet til at identificere mangler i sikkerhedsforskrifterne.

EU's fælles holdning fra 2008 om våbeneksport (EU's fælles holdning) og den frivillige brugervejledning til den fælles holdning (5)

EU's fælles holdning indeholder otte kriterier, der skitserer fire sæt risici, som medlemsstaterne skal behandle som begrundelse for at nægte eksporttilladelse, og fire sæt faktorer, som staterne skal »tage hensyn til«, når de vurderer en ansøgning om eksporttilladelse. Kriterium 7 henviser til »[r]isikoen for, at militærteknologien eller -udstyret kan blive anvendt til andre formål i køberlandet eller reeksporteret på uønskede betingelser«, som en faktor, som eksportøren bør tage i betragtning. Den fælles holdning tilføjer, at eksportøren ved vurderingen af risikoen for omdirigering bør tage hensyn til »modtagerlandets evne til at gennemføre effektiv eksportkontrol«.

Brugervejledningen til EU's fælles holdning, som indeholder yderligere, men ikkebindende instrukser om, hvordan bestemmelserne i dette dokument skal gennemføres, opfordrer eksportørerne til at overveje, a) om »lagerforvaltning og sikkerhed« i modtagerlandet er »af tilstrækkelig standard« (herunder Mosaic og IATG), og b) om der har været »kendte tilfælde af problemer med utætte lagre« (6).

I brugervejledningen nævnes betydningen af en effektiv sikkerhed og lagerforvaltning, ikke kun i forbindelse med gennemførelsen af kriterium 7 og vurderingen af risikoen for omdirigering, men også i forbindelse med anvendelsen af kriterium 1 og 2 i EU's fælles holdning, som dækker henholdsvis overholdelse af internationale forpligtelser og respekt for menneskerettighederne og den humanitære folkeret. I vejledningen vurderes det navnlig, at overholdelsen af de standarder, der er fastsat i FN's handlingsprogram, herunder dem, der gælder for lagerforvaltning, er relevant for vurderingen af modtagernes overholdelse af internationale forpligtelser i henhold til kriterium 1 (7). Endvidere henvises der i vejledningen til tilstedeværelsen af »passende procedurer« for »lagerstyring og -sikkerhed, herunder for overskud af våben og ammunition« og tilstedeværelsen af et problem i form af »tyveri og svind fra lagre« i det angivne slutbrugerland som elementer, der skal tages i betragtning ved vurderingen af, om der er risiko for, at de eksporterede våben kan anvendes i strid med menneskerettighederne eller den humanitære folkeret i henhold til kriterium 2 (8).

EU's fælles holdning og brugervejledningen indeholder også relevante retningslinjer for informationsudveksling, som er en vigtig del af AAMVS. Artikel 4 i EU's fælles holdning kræver, at medlemsstaterne udveksler oplysninger om afslag på eksporttilladelser, og at de hører dem, når de overvejer at udstede en tilladelse, der »i det væsentlige er identisk med« en tilladelse, der tidligere er blevet nægtet af en anden medlemsstat. Denne bestemmelse skærpes yderligere af artikel 7 i EU's fælles holdning, som kræver, at medlemsstaterne »styrke[r] deres samarbejde og fremme[r] konvergensen« inden for våbeneksportkontrol ved »udveksling af relevante oplysninger«, ikke kun om afslag, men også om våbeneksportpolitikker. Brugervejledningen opfordrer medlemsstaterne til at udveksle oplysninger inden for rammerne af Ikkesprednings- og Våbeneksportgruppen (COARM) og også via COARM's onlinesystem eller, hvis klassifikationen »RESTREINT/RESTRICTED« anses for at være hensigtsmæssig, Coreumeddelelser. Informationsudvekslingen bør også omfatte oplysninger, der kan være nyttige for andre medlemsstater, for at forebygge risikoen for omdirigering (9).

EU's fælles holdning skaber klare forbindelser mellem den fastlagte politik og AAMVS. Forbindelsen blev etableret i Rådets afgørelse (FUSP) 2020/979, og EU's AAMVS var specifikt udformet med henblik på at støtte eksportkontrolmyndighedernes anvendelse af kriterium 7 i EU's fælles holdning ved at fungere som et teknisk redskab, der kan give en analyse af de sikkerheds- og sikringsforanstaltninger, der gennemføres af en potentiel importstat. Den anvendte metode er i overensstemmelse med brugervejledningen om vurdering af standarden i forhold til eksisterende internationalt accepteret god praksis. Artikel 4 i den fælles holdning indeholder også en politisk begrundelse for informationsudvekslingskomponenten i EU's AAMVS.

Rådets afgørelse (FUSP) 2021/38 af 15. januar 2021 om fastlæggelse af en fælles tilgang til elementerne i slutbrugerattester i forbindelse med eksport af håndvåben og lette våben samt ammunition hertil

Rådets afgørelse (FUSP) 2021/38 fastlægger en fælles tilgang til elementerne i slutbrugerattester i forbindelse med eksport af håndvåben og lette våben samt ammunition hertil (10). Afgørelsen indeholder to »valgfrie elementer«, som staterne kan anse for at være direkte relevante for AAMVS: c) at tillade eksportstaten at foretage kontrol på stedet efter afsendelse og d) at give garantier, der påviser slutbrugerens evne til sikker våben- og ammunitionsforvaltning, herunder dennes evne til sikker forvaltning af de lagre, hvor varerne vil blive oplagret.

AAMVS kan omfatte en kontrolmetode efter leveringen til støtte for kontrollen på stedet af krav, der fremsættes i forbindelse med selvevalueringen. Dette ville give en endnu større grad af sikkerhed.

7. Kommunikations- og synlighedsstrategi

AMAT skal træffe alle passende foranstaltninger for at gøre opmærksom på, at dette projekt er finansieret af EU, i overensstemmelse med kravene om kommunikation og synlighed for EU's optræden udadtil 2018, som Europa-Kommissionen har offentliggjort. Den Europæiske Unions støtte vil også blive anerkendt i indbydelser og andre dokumenter, der deles med deltagerne i de forskellige arrangementer. AMAT vil sikre, at EU, hvor det er muligt, er repræsenteret ved arrangementer, der støttes i henhold til denne afgørelse.

EU vil specifikt blive anerkendt som projektleder ved alle regionale og internationale arrangementer, hvor AAMVS præsenteres. EU's AAMVS kan tjene som en fremragende motivation for andre regionale organisationer, så AMAT vil tilskynde til og støtte EU's bestræbelser på at fremme værktøjet i forskellige våbenkontrolmiljøer. EU's repræsentanter vil blive opfordret til at fremsætte bemærkninger, og EU-logoet vil blive vist i præsentationer og reklamer.

(1) Udkast til arbejdsdokument fra formanden for CSP7: Strengthening efforts to eradicate the illicit trade in small arms and light weapons and ensure efficient stockpile management (styrkelse af indsatsen for at afskaffe ulovlig handel med håndvåben og lette våben og sikre en effektiv lagerforvaltning).

(2) Rådet for Den Europæiske Union, Rådets konklusioner om vedtagelse af en EU-strategi til bekæmpelse af ulovlige skydevåben, håndvåben og lette våben samt ammunition hertil, Bruxelles, den 19. november 2018, 13581/18, <https://data.consilium.europa.eu/doc/document/ST-13581-2018-INIT/da/pdf>.

(3) Europa-Kommissionen, Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget: EU's handlingsplan for 2020-2025 om ulovlig handel med skydevåben (note 30).

(4) Se mål 7 i »køreplanen for en holdbar løsning på ulovlig besiddelse af, misbrug af og ulovlig handel med håndvåben og lette våben (SALW) og ammunition hertil på Vestbalkan senest i 2024«, London, den 10. juli 2018, <https://www.seesac.org/f/docs/publications-salw-control-roadmap/Regional-Roadmap-for-a-sustainable-solution-to-the.pdf>.

(5) Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (note 7).

(6) Rådet for Den Europæiske Union, Brugervejledning til Rådets fælles holdning 2008/944/FUSP (som ændret ved Rådets afgørelse (FUSP) 2019/1560), s. 129.

(7) Rådet for Den Europæiske Union, Brugervejledning til Rådets fælles holdning 2008/944/FUSP (som ændret ved Rådets afgørelse (FUSP) 2019/1560), s. 24.

(8) Rådet for Den Europæiske Union, Brugervejledning til Rådets fælles holdning 2008/944/FUSP (som ændret ved Rådets afgørelse (FUSP) 2019/1560), s. 58.

(9) Rådet for Den Europæiske Union, Brugervejledning til Rådets fælles holdning 2008/944/FUSP (som ændret ved Rådets afgørelse (FUSP) 2019/1560), s. 159.

(10) Rådets afgørelse (FUSP) 2021/38 af 15. januar 2021 om fastlæggelse af en fælles tilgang til elementerne i slutbrugerattester i forbindelse med eksport af håndvåben og lette våben samt ammunition hertil, Den Europæiske Unions Tidende L 14 af 18.1.2021, s. 4, <https://eur-lex.europa.eu/legal-content/DA/TXT/PDF/?uri=CELEX:32021D0038&from=DA>.